
Ledelsesvurdering 1. tertial 2013

1. Innledning
Helsam har i 1. tertial 2013 hatt fokus på å planlegge og forberede den store nyrekrutteringen av fast vitenskapelig ansatte som instituttet står ovenfor. Ledergruppa ved instituttet har utarbeidet en overordnet strategisk plan for rekrutteringsarbeidet, og de første 4 nye stillingene vil bli kunngjort i juni. Vi legger opp til bredde i rekrutteringsarbeidet med deltagere fra flere avdelinger med i intervjuene, og vi vil tilby kurs i intervjuteknikk til alle fast vitenskapelig ansatte. 
Det har vært høy aktivitet i 1. tertial knyttet til søknader om ekstern finansiering, særlig NFR-søknader og Norhed-programmet til Norad. Perioden har ellers vært preget av noe lavere kapasitet for gjennomføring av utviklingsoppgaver da administrasjonssjef har vært i permisjon uten at det har vært tilsatt vikar. Det har forsinket noen av tiltakene i årsplanen. 
2. Vurdering  av status
EU-inntekter: Helsam hadde en meget stor økning på EU-inntekter i 2012, men som kjent vil disse inntektene variere ganske mye fra år til år. Vi forventer å stabilisere EU-inntektene på et vesentlig høyere nivå enn tidligere på grunn av økende interesse og økende antall søknader fra våre miljøer. Det vil derfor være naturlig å vurdere høyere produksjonsestimater i neste langtidsbudsjett.
Publikasjonspoeng pr vit.ansatt: Vi hadde en viss nedgang både i relativ og absolutt produksjon av publikasjonspoeng i 2012 sammenlignet med 2011, men det var likevel vårt nest beste år både relativt og absolutt. 
NFR-inntekter: Helsam hadde en solid økning i NFR inntekter sammenlignet med tidligere år. Som EU-inntekter vil også disse svinge noe fra år til år, men vi legger til grunn at vi er i ferd med å stabilisere oss på et høyere nivå enn tidligere, og at det vil være naturlig å vurdere høyere produksjonsestimater i neste langtidsbudsjett. 
Andel av utvekslingsstudenter og netto gjennomføringstid på phd-programmet har vi ikke grunnlag for å rapportere status på fra instituttnivå. Vi vil anta at andelen utvekslingsstudenter vil øke som følge av opprettelsen av det nye fellesgradsprogrammet ved Heled. 
a. Studiepoeng pr student
Helsam hadde i 2012 8 studieprogrammer med tilsynelatende stor intern variasjon i produksjonen av studiepoeng pr student. Samlet sett er det ingen vesentlig endring i den relative produksjonen fra 2011 til 2012. I DBH ligger instituttets studieprogrammer inne med et gjennomsnitt på 34 studiepoeng pr student for begge år. 
Med unntak for programmet vårt i sykepleievitenskap har det de siste 6 årene vært en stor økning i antallet registrerte aktive studenter på programmene våre. For bachelorprogrammet i Helseledelse og helseøkonomi skyldes dette en bevisst strategi om å ta inn opp flere studenter fordi frafallet på bachelorprogrammer er vesentlig høyere enn på masterprogrammer. For masterprogrammene er forklaringen i all hovedsak at programmene, unntatt sykepleievitenskap har vegret seg for å inndra studieretten til studenter som kun mangler selve masteroppgaven. Den absolutte produksjonen ligger jevnt over på et bra nivå, mens den relative produksjonen svekkes av økende antall registrerte studenter.
Ett eksempel kan være helsefagvitenskap som med en opptaksramme på 30 studenter pr år i en toårig master burde hatt 60 aktive studenter og produsert 60 heltidsekvivalenter (60-studiepoengsenheter) pr år. I 2012 ble det kun produsert 26,5 studiepoeng pr student, men den totale produksjonen var 51 heltidsekvivalenter. I perioden fra 2006 til 2012 har antallet registrerte studenter økt fra 94 til 112.  
Vi etterlyser derfor styringssignaler på om vi skal prioritere den relative studiepoengproduksjonen eller den absolutte produksjonen. Det er gjennomgående en oppfatning blant programmene at mange av de som er forsinket med masteroppgaven faktisk får levert og består hvis de får tilstrekkelig med tid på seg, men denne strategien vil måtte innebære svake resultater i produksjonen av studiepoeng pr student fordi en betydelig gruppe studenter også telles i semestre hvor de ikke produserer noen poeng. 
 Studieprogrammene våre henvender seg til noe ulike grupper av studenter, og de fleste tiltak for å bedre studiepoengproduksjonen er derfor tilpasset det enkelte program. Vi har erfaring med at det med noen års mellomrom kan være en god investering å legge til rette for ”gjennomføringsprosjekter” for gruppen studenter som er forsinket med sin masteroppgave. 
b. Status for den økonomiske situasjonen
Den økonomiske situasjonen ved utgangen av 1. tertial 2013 er ikke vesentlig endret fra 3. tertial 2012. Instituttet har mottatt ekstra tildelinger fra fakultetet i perioden på ca 3,5 millioner, og vi vil i etterkant av regnskapsavslutningen vurdere hvilke aktiviteter som kan styrkes som følge av disse ekstra tildelingene. 
Effekten av de eksterne prosjektene påvirker Helsams økonomi i svært stor grad. Vi ser derfor fram til at en konvertering til ny regnskapsføring vil kunne understøtte økonomene og prosjektlederne i deres arbeid, og forhåpentligvis bidra til å redusere usikkerheten rundt driften av disse prosjektene.  
c. Vurdering av vesentlige usikkerhetsfaktorer
En viktig usikkerhetsfaktor for instituttet i tiden som kommer vil være evnen til å skape enighet om framtidig bemanning av vitenskapelig ansatte. Alle våre miljøer opplever å være presset på ressurser til undervisning, og siden det er mangler i styringsdataene blant annet på undervisningsregnskap vil det bli utfordrende å skape enighet på tvers av miljøene om rekrutteringen av nye ansatte. 
Den store nyrekrutteringen gir samtidig spennende muligheter for å skape synergier på tvers av dagens miljøer, men det vil være umulig å utnytte disse fullt ut så lenge vi ikke er samlokaliserte. Vi erkjenner at dette er et stort prosjekt i konkurranse med mange andre, men vi er overrasket over at det ikke en gang har vært mulig å få et svar på vårt ønske om en konsekvensutredning av en samlokalisering. Dette aktualiseres også av at instituttet har vokst betydelig både på undervisnings- og forskningssiden, og det er flere potensielle prosjekter for framtidig vekst (blant annet MPH-grad og Senter for Global Helse). Vi ser at det vil være vanskelig å kunne realisere noen framtidig vekst i dagens lokaler.  

Dato: 16.5.2013

